《百字令 初至粤西使署作》
清代·叶绍本

流年如驶，又一官岭表，廉车初忝。桂海骖鸾传故事，惭愧金章司宪。

赏棣碑存，甘棠港在，佳话人都羡。对床风雨，惊心雁影中断。

回思冶峤持衡，天雄草檄，历历游踪遍。皱面恒河浑未改，赢得顽躯身健。

合浦还珠，郁林遗石，敢道前模远。分阴须惜，治书秉烛忘倦。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。